ดีแทคได้ดีการเมือง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ยอดใช้อินเทอร์เน็ตพุ่ง-ต่างชาติซื้อหุ้นไทยต่อพันล้าน
โพสต์ทูเดย์ — DTAC ได้มากกว่าเสีย ลูกค้าใช้อินเทอร์เน็ตเพิ่ม แห่เช็กข่าวการเมือง ดันกำไรรายได้ไตรมาส 2 โต เล็งเพิ่มงบลงทุน 3.9จี
นายชวิต แสงอุดมเลิศ หัวหน้าส่วนนักลงทุนสัมพันธ์ บริษัท โทเทิ่ล แอ็คเซ็ส คอมมูนิเคชั่น (DTAC) เปิดเผยว่า ในไตรมาส 2 ปีนี้ บริษัทน่าจะมีกำไรและรายได้ดีกว่าช่วงเดียวกันของปีก่อน เนื่องจากลูกค้าใช้อินเทอร์เน็ตในการติดตามข่าวสารการเมืองเพิ่มขึ้น ซึ่งไตรมาสแรกที่ผ่านมาก็มียอดใช้เพิ่มขึ้นถึง 13% จากช่วงเดียวกันของปีก่อน
นอกจากนี้ ไตรมาส 2 บริษัทยังมีรายได้จากการจำหน่ายสมาร์ตโฟน เช่น ไอโฟนและแบล็คเบอร์รี่ในระบบมากขึ้น ขณะที่ในเดือน พ.ค. บริษัทไม่ได้จัดกิจกรรมทางการตลาดเลย แต่ก็ต้องติดตามสถานการณ์การเมืองช่วงเดือน มิ.ย.อีกครั้ง
“กำไรไตรมาส 2 จะดีกว่าไตรมาสแรกและช่วงเดียวกันของปีก่อน เพราะปัญหาการเมืองมีผลกระทบกับบริษัทน้อยมาก เช่น การใช้บริการโทรศัพท์ข้ามแดน (โรมมิง) ลดลงจากระดับปกติที่ 2.8% ของรายได้รวม หลังนักท่องเที่ยวมาเมืองไทยน้อยลงและอาจมีลูกค้าใหม่สุทธิน้อยลงบ้าง” นายชวิต กล่าว
อย่างไรก็ตาม รายได้ในไตรมาส 2 จะน้อยกว่าไตรมาสแรกที่ทำได้ 1.76 หมื่นล้านบาท ซึ่งเป็นเรื่องปกติในช่วงโลว์ซีซันของธุรกิจ มีวันหยุดมาก และเป็นช่วงเปิดเทอม ซึ่งลูกค้าส่วนใหญ่จะใช้เงินในส่วนที่เกี่ยวข้องกับการเปิดเทอม
นายชวิต กล่าวต่อว่า บริษัทยังคงเป้าหมายรายได้ปีนี้ว่าจะโต 79% และจะพยายามรักษาส่วนแบ่งการตลาดที่ 30% 
ด้านหนี้เงินกู้ของธนาคารและหุ้นกู้ที่จะครบกำหนดชำระจำนวน 7,200 ล้านบาท ในไตรมาส 3 ปีนี้ บริษัทไม่ต้องออกหุ้นกู้ที่ผู้ถือหุ้นอนุมัติไว้จำนวน 1.5 หมื่นล้านบาท อายุ 10 ปี เนื่องจากยังไม่มีการลงทุนในระบบ 3จี จึงสามารถนำกระแสเงินสดไปใช้ชำระหนี้ดังกล่าวแทน โดย ณ ไตรมาสแรกบริษัทมีกระแสเงินสด 1.3 หมื่นล้านบาท
สำหรับงบลงทุนระบบ 3จี เดิมบริษัทตั้งไว้จำนวน 3.64 หมื่นล้านบาท เพื่อใช้ลงทุนในช่วง 4 ปี แต่หากคณะกรรมการกิจการโทรคมนาคมแห่งชาติ (กทช.) ปรับเป็นระบบ 3.9จี ก็อาจต้องเพิ่มงบลงทุน
ล่าสุด กทช.สรุปราคาประมูล 3.9จี 1 หมื่นล้านบาท ออกใบอนุญาต 3 ใบ ใบละ 15 เมกะบิต มีอายุ 15 ปี คาดจะเปิดประมูลได้ในเดือน มิ.ย.นี้ และได้ผู้ชนะประมูลสิ้นเดือน ก.ย. 2553
ทั้งนี้ นักลงทุนแห่เข้าซื้อหุ้นมือถือ โดยเฉพาะบริษัท แอดวานซ์ อินโฟร์ เซอร์วิส (ADVANC) มาตั้งแต่วันที่ 3 มิ.ย. เพราะเก็งกระแสข่าวการเปิดประมูล 3.9จี ในเร็วๆ นี้ แต่วันที่ 4 มิ.ย. กลับมีแรงขายหุ้น ADVANC ปิดที่ 79 บาท ลดลง 0.50 บาท
ด้านตลาดหุ้นวันสุดท้ายของสัปดาห์ ดัชนีเดินหน้าต่อ 5.52 จุด ปิดที่ 771.48 จุด แต่มูลค่าการซื้อขายน้อยลง 18,305 ล้านบาท ขณะที่นักลงทุนต่างชาติซื้อสุทธิอีก 1,065 ล้านบาท สถาบันเก็บเพียง 261 ล้านบาท ส่วนรายย่อยขายทำกำไร 1,278 ล้านบาท
มาร์เก็ตติง กล่าวว่า ตลาดหุ้นไทยและเอเชียปรับตัวขึ้นลงเล็กน้อยในวันศุกร์ หลังจากดัชนีปรับตัวขึ้นมาหลายวัน จึงมีแรงขายทำกำไร แต่ตลาดหุ้นไทยมีแรงซื้อหุ้นกลุ่มพลังงานหนาแน่น เพราะราคาน้ำมันดิบล่วงหน้าเพิ่มขึ้นหลังสต๊อกลดลงเกินคาด
สำหรับแนวโน้มตลาดในสัปดาห์หน้าจะต้องติดตามตัวเลขการจ้างงานนอกภาคเกษตรของสหรัฐ รวมถึงการประชุม G20 สุดสัปดาห์นี้ว่าจะมีมาตรการช่วยเหลือยุโรปอย่างไรบ้าง 
บริษัท ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศระยะยาวของบริษัท ปตท.เคมิคอล (PTTCH) ที่ “A+” ระยะสั้นที่ “F1” หุ้นกู้ที่ไม่มีหลักประกันและไม่ด้อยสิทธิที่ “A+” และของหุ้นกู้ที่มีหลักประกันที่ “AA”
ขณะเดียวกัน ฟิทช์ฯ ได้ปรับแนวโน้มอันดับเครดิตเป็นมีเสถียรภาพจากแนวโน้มเครดิตเป็นลบ สะท้อนถึงผลการดำเนินงานและอัตราส่วนทางการเงินต่างๆ ที่ใช้ในการพิจารณาอันดับเครดิตของบริษัทที่ดีกว่าที่คาดการณ์ไว้ในปี 2553 รวมถึงการที่ฟิทช์ฯ คาดว่าบริษัทจะสามารถลดอัตราส่วนหนี้สินลงได้ คาดว่าจะลดลงต่ำกว่า 2 เท่า ภายในปี 2554 เนื่องจากการเพิ่มขึ้นของการผลิตและส่วนต่างระหว่างราคาผลิตภัณฑ์กับวัตถุดิบที่คาดว่าจะปรับตัวดีขึ้น